text: [{"text_idx": "#000002", "text": "Bilondololwa bya Bipangujo bya mu Bible"}, {"text_idx": "#000008", "text": "LELO uno i nyoka wa bine wipombele ku kikomo kya mutyi? Mhm, ke wa binepo. Uno nyoka i mupungwe na mukuba. Yehova wasapwidile Mosesa akobeke uno nyoka ku kikomo kya mutyi mwanda wa bantu batale\u2019ko ne kwikala bo\u0304mi. Inoko bano banyoka bakwabo badi panshi i ba bine. Basumanga bantu ne kwibapa misongo. Le uyukile kyobebasumina?"}, {"text_idx": "#000009", "text": "Mwanda Bene Isalela abesambila bibi padi Yehova ne Mosesa. Abeuninga\u2019mba: \u2018Mwanda waka mwetulupwile mu Edipito ne kwiya kwitukubija muntanda mutuputupu? Bidibwa ne mema mutupu. Kadi mana abetutonda, ketukidi\u2019opo.\u2019"}, {"text_idx": "#000010", "text": "Inoko mana i kidibwa kiyampe. Yehova webapele\u2019o mu kingelengele. Kadi webapele ne mema mu kingelengele. Ino bantu kutupu kumufwija\u2019ko mu bino byonso byawibalongela. O mwanda Yehova watume banyoka ba bulembe mwanda wa kupa Bene Isalela mfuto. Banyoka abebasume ne bantu bavule umbukata mwabo abafu."}, {"text_idx": "#000011", "text": "Ku mfulo bantu abaiya kudi Mosesa kebanena\u2019mba: \u2018Tubapi mambo, mwanda twesambile bibi padi Yehova ne padi abe mwine. Shi ke pano, lombela kudi Yehova etufundule banyoka bano.\u2019"}, {"text_idx": "#000012", "text": "Penepo Mosesa walombela pa mwanda wa bantu. Ebiya Yehova wanena Mosesa apunge uno nyoka wa mukuba. Wanena kumukobeka ku kikomo kya mutyi, mwanda wa yense usuminwe atale\u2019ko. Mosesa walonga mwamunenena Leza. Bantu basuminwe pa kutala ku nyoka wa mukuba penepo abakoma."}, {"text_idx": "#000013", "text": "Kudi bufundiji botukokeja kwifunda pa kino. Batwe bonso tudi pamo bwa Bene Isalela ba\u0304di basumwa na bano banyoka. Batwe bonso tudi mu ngikadilo ya lufu. Tala\u2019tu koku na koku, ukamona\u2019mba bantu banunupanga, babela, ne kufwa bafwa. I mwanda wa ba Adama ne Eva, bantu babajinji, ba\u0304vundamine Yehova, kadi batwe bonso twi babo bana. Inoko Yehova i mutu\u0304le\u2019ko muswelo wa kumona bu\u0304mi bwa nyeke."}, {"text_idx": "#000014", "text": "Yehova wa\u0304tumine wandi mwana Yesu Kidishitu pano pa ntanda. Yesu wa\u0304kobekelwe ku mutyi, mwanda bantu bavule ba\u0304langile\u2019mba wa\u0304di muntu mubi. Ino Yehova wa\u0304pe\u0304ne Yesu mwanda wa kwituku\u0304la. Shi tutale kwadi, ne shi tumulonde, nankyo tukatambula bu\u0304mi bwa nyeke. Inoko tukefunda bivule pa uno mwanda kumeso."}, {"text_idx": "#000021", "text": "Mu Dishinda Wenda ku Damakasa"}]